RO Jurnalul Oficial al Uniunii Europene C 198/34

Avizul Comitetului Economic și Social European privind Comunicarea Comisiei către Parlamentul European și Consiliu — Un plan de acțiune în vederea consolidării luptei împotriva fraudei și a evaziunii fiscale

COM(2012) 722 final

2013/C 198/05

Raportor: dl Petru Sorin DANDEA

La 12 martie 2013, în conformitate cu articolul 304 din Tratatul privind funcționarea Uniunii Europene, Comisia a hotărât să consulte Comitetul Economic și Social European cu privire la

Comunicarea Comisiei către Parlamentul European și Consiliu – Un plan de acțiune în vederea consolidării luptei împotriva fraudei și a evaziunii fiscale

COM(2012) 722 final.

Secțiunea pentru uniunea economică și monetară și coeziune economică și socială, însărcinată cu pregătirea lucrărilor Comitetului pe această temă, și-a adoptat avizul la 4 aprilie 2013.

În cea de-a 489-a sesiune plenară, care a avut loc la 16, 17 și 18 aprilie 2013 (ședința din 17 aprilie), Comitetul Economic și Social European a adoptat prezentul aviz cu 169 de voturi pentru și 0 abțineri.

1. Concluzii și recomandări

1.1 CESE se pronunță în favoarea planului prezentat de Comisie și sprijină eforturile acesteia de a găsi soluții concrete pentru reducerea fraudei și evaziunii fiscale. Un progres real este posibil numai dacă statele membre acordă o mai mare atenție creșterii eficacității serviciilor de taxare, alocând resurse umane și financiare suficiente, și asigură o mai bună coordonare între acestea.

1.2 CESE recomandă Comisiei si Consiliului să includă frauda și evaziunea fiscală, dar și planificarea fiscală agresivă ca parte a analizei anuale a creșterii și a semestrului european, și să implementeze măsuri specifice combaterii acestor fenomene, care să asigure progrese în plata și colectarea taxelor, creșterea echității acestora, o mai bună redistribuire și combatere a sărăciei.

1.3 CESE salută propunerile Comisiei de a include pe lista neagră statele care operează ca paradisuri fiscale, nerespectând principiile bunei guvernanțe fiscale, și cere ca criteriile comune pe baza cărora vor fi identificate aceste state sau teritorii să fie stabilite la nivel european, evitându-se aplicarea neechilibrată la nivel național. Includerea pe lista neagră nu trebuie limitată la statele terțe ci trebuie să opereze și în ceea ce privește teritoriile sau jurisdicțiile care aparțin unor state membre sau companiile care operează în aceste teritorii.

1.4 Comitetul crede că Comisia ar putea să completeze propunerile de includere pe lista neagră cu sancțiuni pentru companii, incluzând excluderea de la contractele publice, finanțările UE sau ajutoarele de stat.

1.5 CESE consideră că planificarea fiscală agresivă, prin faptul că erodează bazele de impozitare, obligând astfel statele membre să majoreze nivelul taxelor, reprezintă în sine o practică imorală care afectează grav funcționarea pieței interne și distorsionează echitatea sistemelor fiscale în raport cu contribuabilii. Datorită complexității fenomenului, propunerile Comisiei referitoare la clauza generală anti-abuz sau definiția acordurilor bilaterale artificiale trebuie să fie suficient de clare pentru a putea fi implementate cu ușurință de toate statele membre.

1.6 Comitetul recunoaște importanța eforturilor Comisiei de a negocia acorduri privind buna guvernanță în domeniul fiscal cu state vecine UE. CESE recomandă Consiliului acordarea mandatului de negociere Comisiei, considerând că aceste instrumente se pot dovedi extrem de utile în combaterea fraudei și evaziunii fiscale.

1.7 Comitetul recomandă Comisiei și statelor membre să abordeze în continuare simplificarea și armonizarea cadrului legal existent la nivel european, dar și la nivel național. Un cadru legal mai simplu și mai armonizat pentru domeniul fiscal, care să asigure o impozitare echitabilă, completat cu instrumente moderne IT de verificare, control și schimb de informații ar diminua substanțial posibilitățile de fraudă și evaziune fiscală.

1.8 CESE recomandă Comisiei, Consiliului și Parlamentului European să descurajeze menținerea diferențelor mari existente între nivelurile de taxare, directe sau indirecte, ale statelor membre, care permit promovarea concurenței fiscale.

1.9 CESE salută hotărârea Comisiei de a investiga posibilitatea introducerii unui NIF (număr de identificare fiscală) european. CESE reiterează solicitarea adresată statelor membre, în mai multe din avizele sale, de armonizare a sistemului de impozitare indirectă. Comitetul încurajează Comisia să facă propuneri în acest domeniu. Această armonizare, precum și introducerea unui NIF european ar diminua masiv frauda de tip „carusel”.

2. Introducere

2.1 Frauda și evaziunea fiscală, dar și evitarea plății taxelor prin metoda planificării fiscale agresive, alimentează inegalitățile crescânde generate de criza economică și programele de austeritate, reprezentând un pericol major pentru statele membre în efortul lor de a asigura o funcționare eficace a sistemelor de taxare pentru a asigura finanțarea serviciilor publice, redistribuirea bunăstării, combaterea sărăciei, precum și evitarea concurenței fiscale între statele membre și statele terțe. Dimensiunea financiară estimată a pierderilor suferite de statele membre depășește un trilion de euro pe an (1).

2.2 La 2 martie 2012, Consiliul European a solicitat Consiliului și Comisiei Europene să elaboreze modalități concrete de combatere a fraudei și evaziunii fiscale.

2.3 Comisia a adoptat in iunie 2012 o comunicare (2) în care a prezentat modul în care poate fi îmbunătățită respectarea obligațiilor fiscale și în care poate fi redusă frauda și evaziunea fiscală. În această comunicare Comisia anunța prezentarea unui plan de acțiune în vederea consolidării luptei împotriva fraudei și a evaziunii fiscale.

2.4 În decembrie 2012, Comisia a prezentat planul de acțiune anunțat, care cuprinde inițiativele recente dar și noi măsuri care pot fi implementate pe termen scurt sau lung. Planul este însoțit de Recomandarea Comisiei privind măsuri de încurajare a statelor terțe privind aplicarea standardelor de bună guvernare în domeniul fiscal (3), precum și de Recomandarea Comisiei privind planificarea fiscală agresivă (4).

3. Observații generale

3.1 CESE se pronunță în favoarea planului prezentat de Comisie și sprijină eforturile acesteia de a găsi soluții concrete pentru reducerea fraudei și evaziunii fiscale (5). Cu toate acestea, Comitetul își exprimă scepticismul în ceea ce privește implementarea unora dintre măsurile propuse, având în vedere numeroasele divergențe existente între statele membre, care determină un ritm lent de luare a deciziilor la nivelul Consiliului. De asemenea, reducerea resurselor financiare și umane destinate autorităților fiscale (6), în majoritatea statelor membre, prin măsurile de austeritate implementate in ultimii ani, reprezintă un risc major pentru implementarea noilor măsuri. Un progres real este posibil numai dacă statele membre alocă o mai mare atenție creșterii eficienței serviciilor de taxare, sprijinită de resurse financiare și umane suficiente și asigură o mai bună coordonare între acestea.

3.2 O parte importantă a pierderilor generate de economia subterană pentru sistemele de colectare a taxelor este generată de planificarea fiscală agresivă. Comisia recunoaște că această practică utilizează neconcordanțele existente între două sau mai multe sisteme fiscale, fiind considerată însă o practică legitimă la nivel global dar care încalcă principiile responsabilității sociale corporative. CESE consideră că planificarea fiscală agresivă, prin faptul că erodează bazele de impozitare, obligând astfel statele membre să majoreze nivelul taxelor, reprezintă în sine o practică imorală care afectează grav funcționarea pieței interne, descurajând concurența corectă între întreprinderi în general și între întreprinderile mici și mijlocii în special, și distorsionează echitatea sistemelor fiscale în raport cu contribuabilii.

3.3 CESE salută recomandarea Comisiei privind planificarea fiscală agresivă, dar consideră că măsurile propuse pentru combaterea acestei practici sunt insuficiente. Datorită complexității fenomenului (n.a. planificarea fiscală agresivă), clauza generală anti-abuz și definirea acordurilor bilaterale artificiale se poate dovedi dificil de aplicat în cadrul acordurilor încheiate între statele membre. De asemenea, CESE consideră că aceste măsuri ridică mai multe probleme de implementare statelor membre, decât dacă acestea ar denunța imediat aceste acorduri, în special cele în care sunt implicate jurisdicții de tipul paradisurilor fiscale sau care nu convin asupra aplicării unui set de reguli de bază în ceea ce privește buna guvernanță fiscală.

3.4 Comisia propune statelor membre adoptarea unui set de criterii pentru identificarea țărilor terțe care nu respectă standardele de bună guvernanță în chestiuni fiscale, precum și introducerea acestora pe o listă neagră. CESE atrage atenția asupra faptului că această măsură trebuie să includă și jurisdicții aparținând statelor membre precum și întreprinderile care vor continua să-și desfășoare operațiunile implicând entități aparținând acestor teritorii.

3.5 Comisia a făcut propuneri de modificare a unor directive (7) pentru eliminarea lacunelor care pot încuraja frauda sau evaziunea fiscală. De asemenea, Comisia a solicitat Consiliului mandat pentru negocierea unor acorduri privind cooperarea fiscală și lupta antifraudă cu patru state vecine și semnarea proiectului de acord între UE și statele sale membre și Liechtenstein. CESE recomandă Consiliului abordarea acestor propuneri cât mai curând posibil, considerând că aceste instrumente se pot dovedi extrem de utile în combaterea fraudei și evaziunii fiscale.

3.6 CESE consideră că, în cadrul implementării planului de acțiune, Comisia și statele membre trebuie să abordeze în continuare simplificarea și armonizarea cadrului legal existent la nivel european, dar și la nivel național. Un cadru legal mai simplu și mai armonizat pentru domeniul fiscal, care să asigure o impozitare echitabilă, completat cu instrumente moderne IT de verificare, control și schimb de informații beneficiind de un personal bine pregătit, ar diminua substanțial posibilitățile de fraudă și evaziune fiscală. De asemenea, acesta ar permite sarcini administrative și fiscale mai scăzute pentru companii și cetățeni, cu beneficii directe pentru veniturile finanțelor publice.

3.7 CESE recomandă Comisiei, Consiliului și Parlamentului European să descurajeze menținerea diferențelor mari existente între nivelurile de taxare, directe sau indirecte, ale statelor membre, care permit promovarea concurenței fiscale. De asemenea, Comitetul atrage atenția asupra legăturii directe dintre nivelul taxelor și evaziunea fiscală. Combaterea eficace a fraudei și evaziunii fiscale, dar și a planificării fiscale agresive poate conduce la o diminuare a nivelului general de taxare, în beneficiul tuturor contribuabililor.

4. Observații specifice

4.1 Comisia recunoaște că, datorită libertăților de care se bucură companiile în cadrul pieței interne, acestea pot structura acorduri cu jurisdicții de tipul paradisurilor fiscale prin intermediul statului membru cu cea mai slabă reacție. Acest lucru slăbește bazele de impozitare ale statelor membre și afectează condițiile de concurență corectă între întreprinderi în general și între întreprinderile mici și mijlocii în special, denaturând funcționarea pieței interne. CESE încurajează Comisia și statele membre să includă întreprinderile care promovează asemenea practici pe o listă neagră. Statele membre ar trebui ca, printre alte măsuri implementate la nivel național, să includă suspendarea dreptului acestor companii de a participa la procedurile de achiziție publică sau ar putea refuza acordarea de ajutor de stat în cazul în care acesta ar fi solicitat.

4.2 Planificarea fiscală agresivă generează, conform estimărilor Comisiei, jumătate din pierderile înregistrate de statele membre datorate practicilor specifice economiei subterane. CESE consideră insuficiente măsurile de combatere a acestei practici propuse de Comisie (8) și recomandă ca atât clauza generală anti-abuz propusă, dar și definiția acordurilor artificiale să fie mai concret formulate, de maniera în care statele membre să poată proceda rapid la implementarea acestora, fără a genera situații complicate în cadrul instanțelor de judecată, în cazul litigiilor legate de planificarea fiscală agresivă.

4.3 CESE consideră utilă propunerea Comisiei de înființare a unei platforme pentru buna guvernanță fiscală. CESE recomandă Comisiei să invite în cadrul acestei platforme și partenerii sociali, în special cei care au ca membri lucrători din cadrul administrațiilor financiare care au o bogată experiență în domeniul combaterii fenomenelor de fraudă sau de evaziune fiscală. De asemenea, este necesară clarificarea modului în care platforma va relaționa cu alte structuri care operează în domeniul taxelor la nivel european.

4.4 În contextul negocierilor Codului de conduită pentru impozitarea întreprinderilor, negocieri coordonate în cadrul OCDE, Comisia își propune să acționeze pentru eliminarea din directivele existente a prevederilor care oferă, în anumite situații, oportunități de planificare fiscală agresivă sau împiedică adoptarea unor soluții adecvate, permițând dubla neimpozitare. CESE salută inițiativa Comisiei și recomandă ca aceste măsuri să fie luate cât mai curând posibil.

4.5 Comisia propune intensificarea activității în privința regimurilor fiscale speciale pentru expatriați și pentru cetățenii înstăriți, care sunt dăunătoare pentru piața internă și reduc veniturile fiscale globale. CESE încurajează statele membre să elimine aceste regimuri fiscale speciale. De asemenea, CESE reia solicitarea sa (formulată în alte avize (9) instituțiilor UE) de a se adopta măsuri care să limiteze posibilitatea utilizării abuzive a principiului „reședinței” prin intermediul unor regimuri de proprietate și reședință fictive, prin care holdinguri fără activitate sau întreprinderi-fantomă permit proprietarilor să nu plătească impozite în țările în care își au domiciliul.

4.6 CESE salută lansarea portalului „NIF pe EUROPA”. Acest instrument permite identificarea și înregistrarea, rapid, ușor și corect, a numărului de identificare fiscală, de către terți sau instituțiile financiare particulare. De asemenea, acest instrument poate fi utilizat pentru îmbunătățirea eficacității schimbului automat de informații. Având în vedere hotărârea Comisiei de a investiga posibilitatea introducerii unui NIF european, CESE reiterează solicitarea adresată statelor membre, în mai multe din avizele sale, de armonizare a sistemului de impozitare indirectă. Comitetul încurajează Comisia să facă propuneri în acest domeniu. Această armonizare, precum și introducerea unui NIF european ar diminua masiv frauda de tip „carusel”, în situația în care, în viitor acesta ar putea deveni un identificator unic al contribuabililor pentru toate tipurile de taxe.

4.7 Comisia a demarat activitatea de standardizare a formularelor pentru schimbul de informații în domeniul fiscal. O aplicație informatică dezvoltată pentru utilizarea acestor formulare, în toate limbile UE, este disponibilă de la 1 ianuarie 2013. CESE apreciază că aceste formate pot juca un rol important în cooperarea administrativă dintre statele membre în domeniul fiscal, mai ales de la momentul în care dezvoltarea sistemului informatic va permite schimbul automat de informații.

4.8 CESE apreciază în mod deosebit decizia Comisiei de a revizui Directiva privind societățile mamă și filialele, precum și a dispozițiilor anti-abuz existente în alte directive. Revizuirea este necesară pentru a asigura implementarea recomandării Comisiei privind planificarea fiscală agresivă. CESE recomandă statelor membre să sprijine eforturile Comisiei, pentru ca revizuirea să poată fi realizată într-un orizont de timp rezonabil. Este important ca, în cadrul acestei revizuiri, să se introducă obligația pentru întreprinderile multinaționale de întocmire separată a situațiilor contabile pentru fiecare țară în care operează, în care să se precizeze volumul producției realizate și profitul obținut. Prezentarea datelor contabile în acest mod ar facilita identificarea celor care abuzează de stabilirea prețurilor de transfer sau promovează planificarea fiscală agresivă. De asemenea, Comitetul recomandă introducerea unei reglementări privind taxarea profitului companiilor pe baza unui set de reguli comune.

4.9 CESE salută eforturile Comisiei de a promova instrumentele IT dezvoltate de UE în cadrul OCDE. În condițiile în care OCDE se declară de acord cu formularele electronice elaborate pentru schimbul de informații spontan sau la cerere în domeniul impozitării directe, acestea ar reprezenta instrumente extrem de utile și eficace în combaterea cazurilor grave de fraudă sau evaziune fiscală.

4.10 Comisia propune realizarea unui cod al contribuabilului european care să grupeze cele mai bune practici existente la nivelul statelor membre, pentru întărirea încrederii între administrațiile fiscale și contribuabili, pentru asigurarea unei transparențe mai mari cu privire la drepturile și obligațiile contribuabililor și pentru încurajarea unei abordări orientate spre servicii. CESE atrage atenția asupra faptului că o simplificare a sistemelor fiscale ar avea ca efect o reducere a sarcinilor administrative cu care se confruntă contribuabilii și întreprinderile și ar genera mai multă încredere din partea acestora. Statele membre ar putea avea în vedere o diminuare a sarcinii administrative pentru bunii contribuabili, fie ei persoane fizice sau întreprinderi, și o creștere a acesteia pentru cei care încalcă legea. Este cunoscut faptul că, de regulă, întreprinderile implicate în activități de tip planificare fiscală agresivă sunt întreprinderi transnaționale mari.

4.11 Comisia recomandă statelor membre promovarea unei abordări de tip Ghișeu unic, pentru a oferi toate tipurile de informații fiscale, atât rezidenților, cât și nerezidenților. CESE este de acord cu propunerea Comisiei și consideră că o asemenea abordare elimină o parte din obstacolele cu care se confruntă contribuabilii care se angajează în operațiuni transfrontaliere. De asemenea, prin cumularea informațiilor existente la nivelul ghișeului unic din fiecare stat membru, Comisia poate dezvolta portalul web fiscal la nivel european după modelul portalului e-justiție.

4.12 Comisia propune ca, pe baza experienței pe care EUROFISC o va acumula în domeniul combaterii fraudei prin schimbul rapid de informații, în domeniul TVA, acesta să se extindă în viitor și la domeniul impozitării directe. CESE consideră că extinderea EUROFISC și la domeniul impozitării directe va completa setul de instrumente de combatere a fraudei, evaziunii fiscale și planificării fiscale agresive, existente la nivelul UE.

4.13 CESE sprijină alinierea definiției anumitor tipuri de infracțiuni fiscale, inclusiv a sancțiunilor penale și administrative pentru toate tipurile de taxe și impozite. Dacă o asemenea aliniere s-ar produce, întreprinderile ar fi descurajate să utilizeze statul membru cu cea mai slabă reacție pentru desfășurarea operațiunilor lor. Comisia își propune să investigheze posibilitatea acestei alinieri.

4.14 Comisia a prezentat, în cadrul comunicării din iunie 2012, o serie de posibile măsuri care au fost considerate de Consiliu ca nefiind prioritare. CESE consideră că asigurarea accesului direct la bazele de date naționale în domeniul impozitării directe, aceasta fiind una dintre propunerile Comisiei, reprezintă unul dintre cele mai puternice instrumente de care ar putea beneficia statele membre în combaterea fraudei și evaziunii fiscale. De asemenea, Comisia își propune să evalueze posibilitatea unificării instrumentelor juridice de cooperare administrativă pentru toate taxele și impozitele. CESE sprijină aceste propuneri ale Comisiei, ele putând crește eficacitatea luptei împotriva fraudei și evaziunii fiscale.

Bruxelles, 17 aprilie 2013 Președintele Comitetului Economic și Social European Henri MALOSSE

(1) COM(2012) 351 final, p.2.

(2) COM(2012) 351 final.

(3) C(2012) 8805 final.

(4) C(2012) 8806 final.

(5) Comitetul s-a pronunțat în mai multe rânduri în favoarea unor măsuri de limitare a fraudei și evaziunii fiscale (JO C 11, 15.1.2013, p.31, JO C 347, 18.12.2010, p.73, JO C 255, 22.9.2010, p.61).

(6) Impact of austerity on jobs in tax services and the fight against tax fraud and avoidance in EU-27 + Norway (Impactul austerității asupra numărului de posturi din serviciile fiscale și de combatere a fraudei și evaziunii fiscale în UE-27 + Norvegia). Raport comandat de Federația Europeană a Sindicatelor din Serviciile Publice (EPSU) departamentului de cercetare în domeniul muncii, Lionel Fulton, http://www.lrd.org.uk/, martie 2013.

(7) COM(2008) 727 final – 2008/0215 (CNS); COM(2012) 428 final – 2012/0205 (CNS).

(8) C(2012) 8806 final.

(9) JO C 229, 31.7.2012, p. 7.